
20 години списание „9 месеца“ 
Специализираното издание за бременност и майчинство посвети 20 години на новия живот

По случай 20-годишния си юбилей списание „9 месеца“ ще прекара един неделен ден в приятната атмосфера на софийския ретро трамвай от 1923 г. На 27 март всички приятели и читатели на изданието ще имат възможност да се повозят по линията пл. Възраждане – пл. Журналист в часовете между 11:00 и 15:00 ч. „9 месеца“ ще зарадва всичките си гости с много подаръци и изненади. 
Първият брой на списание „9 месеца“ се появява на 25 март 1996 г., благодарение на д-р Антония Григорова, създател и бивш собственик на медията. Списание „9 месеца” е първото издание в България, посветено на бременността и майчинството. През годините се утвърждава като лидер в бранша, радвал и топлил сърцата на хиляди български семейства. 

Специализираното издание за бременност и майчинство винаги е стояло зад хуманни инициативи и с радост участва в осъществяването на много успешни проекти през годините. 
От 2003 г. стартира инициативата С „9 месеца“ на училище – безплатни лекции за бъдещи и настоящи родители. Провеждани вече 13 години, лекциите дават възможност на семейства от 9 български града да получат ценна теоретична и практическа информация за бременността, раждането и отглеждането на бебето. 
„Дари подарък“ е благотворителна целогодишна инициатива на „9 месеца”, чрез която се даряват непарични средства (дрехи, играчки и аксесоари) на нуждаещи се малчугани в неравностойно положение. 
Конкурсът „Бебе Звезда“ пък дава възможност на децата от всички краища на родината ни да украсяват кориците на списанието ни. 

